Volgens Hennie Naudé, bestuurder van die tehuis, is dit net ’n genade dat die wind daardie dag in die teenoorgestelde rigting gewaai het en verhoed het dat die brand ernstige skade by die tehuis aangerig het.
Bejaardes meen die veld aan die oostekant van die tehuis hou ’n brandgevaar vir die ongeveer 180 inwoners van die tehuis in.
“Daar is wooneenhede van bejaardes langs die heining wat aan die veld grens. Die siekeboeg is ook skaars ’n paar meter van dié veld af. As hier ’n brand ontstaan kan dit groot skade aanrig,” het Naudé Vrydag (07/09) aan Noordkaap gesê.
Volgens hom was daar onlangs ’n voorval waar ’n slang van die veld na die tehuis oorgeseil het en in ’n inwoner se huis beland het. Hy sê ’n tuinier het die bejaarde te hulp gesnel en die slang doodgemaak.
Volgens Naudé is daar dikwels ook skoolkinders van ’n nabygeleë skool wat in die bosse wegkruip terwyl hulle veronderstel is om in die klas te wees.